text: আজ বৃহস্পতিবার। ২৩শে বৈশাখ, ১৪২৮ বঙ্গাব্দ। ৬ই মে, ২০২১ খ্রিস্টাব্দ। বিকাল ৫:৪৮
  ⏱ | রবিবার, এপ্রিল ২১, ২০১৯ 📁 আলোচিত
  সময়ের কণ্ঠস্বর ডেস্ক- ইস্টার সানডের দিন শ্রীলঙ্কায় গির্জা, পাঁচ তারকা হোটেলসহ অন্তত আট জায়গায় একযোগে বোমা হামলায় বহু মানুষ হতাহত হওয়ার পর শবে বরাত ঘিরে বাংলাদেশেও নিরাপত্তা বাড়ানো হচ্ছে।
  বাড়তি সতকর্তা হিসেবে জেলায় জেলায় সতর্কতা, নজরদারি ও চেকপোস্ট বসিয়ে তল্লাশি বাড়াতে নির্দেশ দিয়েছে পুলিশ সদরদপ্তর।
  রোববার (২১ এপ্রিল) বিকেল সোয়া চারটায় পুলিশ সদর দফতরের সহকারী উপ-মহাপরিদর্শক (এআইজি মিডিয়া) সোহেল রানা এ তথ্য নিশ্চিত করেছেন।
  তিনি বলেন, 'ইস্টার সানডে ও পবিত্র শবে বরাত উপলক্ষে আগে থেকেই পুলিশকে সতর্ক থাকার স্বাভাবিক নির্দেশনা দেওয়া হয়েছিল। এরপর আজ শ্রীলংকায় হামলার পর সারাদেশে বাড়তি সতর্কতা অবলম্বন করতে বলা হয়েছে।'
  সকল ডিআইজি, পুলিশ সুপার এবং মাঠ পর্যায়ের কমান্ডিং অফিসারদের বাড়তি নির্দেশনা দেওয়া হয়েছে জানিয়ে এই পুলিশ কর্মকর্তা বলেন, 'গুরুত্বপূর্ণ স্থানগুলোতে নজরদারি করতে বলা হয়েছে। সবাইকে সতর্ক থাকতে বলা হয়েছে। ইস্টার সানডে এখনো শেষ হয়নি। এরপরই রাতের বেলা শবে বরাত শুরু হবে। আগামীকালও কোথাও কোথাও অনুষ্ঠান হবে। কাজেই সবাইকে সতর্ক থাকতে বলা হয়েছে।'
  এআইজি মিডিয়া আরও বলেন, 'সারাদেশে কোথাও কেউ যাতে নাশকতার চেষ্টা চালাতে না পারে সেজন্য গোয়েন্দা নজরদারি বাড়ানো হয়েছে। তল্লাশি চৌকি বসিয়ে তল্লাশিও শুরু হয়েছে।'
  সাংবাদিকদের এক প্রশ্নের জবাবে তিনি বলেন, 'কোথাও কোনো নাশকতার তথ্য পুলিশের কাছে নেই। সব কিছু স্বাভাবিক রয়েছে। পাশের দেশে হামলা হওয়ায় আমরা জাস্ট সতর্ক থাকছি।'
  উল্লেখ্য, রোববার সকালে শ্রীলঙ্কার রাজধানী কলম্বোসহ দেশটির অন্তত ছয়টি স্থানে তিনটি গির্জা ও তিনটি হোটেলে ভয়াবহ বিস্ফোরণের ঘটনায় অন্তত ২০৭ জন নিহত ও পাঁচশ'র অধিক মানুষ আহত হয়েছেন। খ্রিস্টান ধর্মালম্বীদের ইস্টার সানডে চলাকালে এ বিস্ফোরণের ঘটনা ঘটে।